Vals inligting en propaganda-stellings oor AfrikaansDr. Pieter Mulder Baie verdraaide en verkeerde feite is in die debatte die afgelope tyd oor Afrikaans gebruik. Van hierdie verkeerde inligting is veral deur persone wat teen Afrikaans geargumenteer het, gebruik. Dit het net weer bevestig hoeveel verdraaide feite oor Afrikaans nog steeds in Suid-Afrika die rondte doen. Dikwels was dit persone in leiersposisies, wat ons as ingelig beskou, wat sulke inligting as feite verkondig het. Hierdie verdraaide stellings kan slegs met feite beantwoord word. Hieronder is enkele van daardie propaganda-stellings: Verkeerd. Afrikaans, met 6,8 miljoen sprekers (7,1 miljoen – 2021-projeksie), is die derde grootse taal in Suid-Afrika, na Zoeloe (11,5 miljoen) en Xhosa (8,1 miljoen). Engels (4,8 miljoen) word deur slegs 9,6% van Suid-Afrika se bevolking as moedertaal gebruik (Sensus 2011). Afrikaans is die meerderheidstaal in twee provinsies (Wes- en Noordkaap) en die tweede sterkste taal in drie ander provinsies (Vrystaat, Noordwes en Oos-Kaap). As jy Suid-Afrikaners bytel wat Afrikaans as ŉ tweede of derde taal praat en verstaan, eindig jy met amper 20 miljoen mense. Dit is ŉ derde van Suid-Afrika se 60-miljoen-bevolking. Verder wys navorsing dat slegs 50% van Suid-Afrikaners Engels redelik verstaan. Die res verkies dat daar met hulle in hul moedertale gekommunikeer word. In die wêreld is daar meer as 7 000 tale. Afrikaans is ongeveer die 140ste grootste taal. Meer mense praat Afrikaans as bekende tale soos Deens (6 miljoen); Finse taal (5,8 miljoen); Noorweegs (4,4 miljoen) Kroasies (5,6 miljoen) en talle ander. Niemand twyfel oor die reg op bestaan van die Yslanders se taal nie. Daar is maar 314 000 mense wat die taal praat. Verkeerd. Die meerderheid Afrikaanssprekendes is nie wit nie. Van die 6,8 miljoen Afrikaanssprekendes is net 2,75 miljoen wit. Bruin Afrikaanssprekendes is 52% (3,6 miljoen); wit Afrikaansprekendes 39% (2,75 miljoen); swart Afrikaanssprekendes (630 000) 9% met die res uit ander groepe. Dit beteken dat meer as 60% van die Afrikaanse gemeenskap nie wit is nie. Engels was die taal waarin die wreedste slawehandel en koloniale uitbuiting in Afrika plaasgevind het. Die Nazi-geskiedenis is in Duits gepleeg. Tog word Engels en Duits, as tale, nie vir hierdie verlede gestraf nie. Waarom vandag die meerderheid Afrikaanssprekendes, wat bruin is en aan die ontvangkant van apartheid was, straf? Waar in die wêreld is Afrikaans dan ŉ inheemse taal? Afrikaans se wortels is Westers, maar met sterk invloede van Asië (Maleisië) en Afrika. Behalwe dat Afrikaans na die Afrika-kontinent vernoem is, word dit nêrens anders in die wêreld gepraat nie. Hoe kan dit dan nie ŉ inheemse taal in Suid-Afrika wees nie? Die oneerlikheid van mense wat so sê, is dat hulle dan ten gunste van Engels is, wat blykbaar as koloniale en Europese taal in Afrika hoort. Volgens jaarlikse matriekuitslae is daar genoeg wit, bruin en swart Afrikaanssprekende leerlinge wat universiteitstoelating kry om twee tot selfs vier kampusse te regverdig waar alle vakke in Afrikaans aangebied word. Navorsing toon ook aan dat Afrikaans nie ŉ krimpende taal is nie, maar geleidelik groei. Net vyf tale het in die twintigste eeu ontwikkel tot die hoogste taalvlak, naamlik: Hebreeus, Katalaans, Indonesies, Hindi en Afrikaans. Daar is meer as 450 vakwoordeboeke en terminologielyste in Afrikaans ontwikkel vir byvoorbeeld die mediese-, rekenaar-, ruimte, en vele ander velde. Afrikaans word as vak by Nederlandse, Poolse, Russiese, Amerikaanse, Belgiese en vele meer buitelandse universiteite aangebied. Die internasionale erkenning van Afrikaans blyk uit die feit dat byvoorbeeld Microsoft, Google en Nokia Afrikaans as een van hulle keuse-tale aanbied. Internasionale navorsing het bewys dat moedertaalonderrig altyd die beste is. Dit is ŉ opvoedkundige- en nie ŉ politieke argument nie. Die Chinese studeer in Chinees; die Duitsers in Duits en die Franse in Frans. Die Duitse ekonomie is die sterkste in Europa en hoewel min Chinese Engels praat of verstaan, is hulle wetenskaplik ver voor baie ander lande en het reeds verskillende ruimtetuie die ruimte ingestuur. Naas Engels is Afrikaans die enigste Suid-Afrikaanse taal wat ook internasionaal verstaan word. In die res van die wêreld is daar 24 miljoen mense wat Afrikaans verstaan in byvoorbeeld lande soos Nederland, België en Suriname. Dit is nie waar vir die ander Suid-Afrikaanse tale nie. Voorstanders van Afrikaans is nie anti-Engels nie. Engels is belangrik en maak baie deure oop – veral internasionaal. Daarom behoort Engels as vak deur studente tot op universiteitsvlak geneem te word – verkieslik verpligtend. Afrikaanse studente wat in Afrikaans studeer het, doen baie goed in die buiteland waar hulle dikwels in Engels moet werk. Navorsing bewys dat studente beter vaar as hulle moeilike begrippe in hulle moedertaal, byvoorbeeld Afrikaans, aanleer (Kathleen Heugh). Omdat hulle Engels as taal ken, kan hulle kommunikeer en goed vaar in ŉ Engelse wêreld. Daar is ŉ groot verskil tussen Engels bemeester as taal, teenoor Engels as enigste taal van onderrig in alle vakke. Art 29(2) van die grondwet: “Elkeen het die reg om in openbare onderwysinstellings onderwys te ontvang in die amptelike taal of tale van eie keuse, waar daardie onderwys redelikerwys doenlik is. Ten einde… hierdie reg te verseker, moet die staat alle redelike alternatiewe, met inbegrip van enkelmedium, oorweeg…” Van die 36 universiteitskampusse in Suid-Afrika wat nie privaat is soos Akademia nie, is slegs twee nog gedeeltelik Afrikaans. As na die huidige druk op hierdie universiteite gekyk word, is twee gedeeltelik Afrikaanse kampusse blykbaar steeds te veel gevra? Baie tale het reeds uitgesterf. Tans is daar 1500 tale, wat met minder as 1000 mense wat dit praat, op die grens van uitsterf is. Afrikaans is ŉ Germaanse taal. Van die 22 Germaanse tale het 10 reeds verdwyn. Tale kan en gaan dus tot niet. As ŉ taal nie meer in die hof, in die parlement, in die skool, in die universiteite en in die ekonomie gepraat word nie, verloor dit status en is daar min aansporing vir ouers om hul kinders daarin groot te maak. Binne drie geslagte kan so ŉ taal tot niet wees. ŉ Taal begin dus tot niet gaan as hy sy amptelike of hoë taalfunksies verloor. Oksitaans is ŉ taal wat baie gewild was en deur meer as 14 miljoen mense in die suide van Frankryk gepraat is. Frédéric Mistral, wat in Oksitaans geskryf het, het in 1904 nog die Nobelprys vir Letterkunde gewen vir sy Oksitaanse geskrifte. Nadat die Franse regering besluit het om Frans en nie Oksitaans nie die enigste amptelike taal te maak, het Oksitaans vinnig agteruitgegaan. Vandag is daar slegs ŉ klein groepie (minder as 600 000) ouer mense wat nog die taal praat. Gaan kyk ook na hoe, Wallies, Skots-Gaelies en ander tale agteruitgegaan het nadat hulle hul hoë taalfunksies verloor het. Moenie enkele gevalle waar aanstoot gegee is veralgemeen en op alle Afrikaanssprekendes van toepassing maak nie. Afrikaans durf nie die turksvy in die Suid-Afrikaanse taalboord wees nie. Die manier waarop die “taalstryd” gevoer word, sal dit bepaal. Dit is in die belang van al die ander Suid-Afrikaanse tale dat Afrikaans die stryd voortsit. Die bekende Afrikaanse skrywer, Chris Barnard, het gesê: “As Engels die oorhand (in Suid-Afrika) kry, is dit meer as net Afrikaans wat in die slag gaan bly. Tien inheemse tale gaan verdwyn. Die enigste uitheemse taal (Engels) gaan bly en al elf dele van die koek kry, miskien ŉ hoflike windjie breek en verder stap Afrika in.”